**РЕПУБЛИКА СРПСКА ПРИЈЕДЛОГ**

**НАРОДНА СКУПШТИНА (по хитном поступку)**

**Народни посланици**

**ЗАКОН**

**О ИЗМЈЕНИ И ДОПУНИ ЗАКОНА О**

**РЕФЕРЕНДУМУ И ГРАЂАНСКОЈ ИНИЦИЈАТИВИ**

**Бања Лука, август 2025. године**

**Приједлог**

**(по хитном поступку)**

**ЗАКОН**

**О ИЗМЈЕНИ И ДОПУНИ ЗАКОНА О РЕФЕРЕНДУМУ И ГРАЂАНСКОЈ ИНИЦИЈАТИВИ**

Члан 1.

У Закону о референдуму и грађанској иницијативи („Службени гласник Републике Српске“, број 61/24) у члану 13. послије става 2. додаје се нови став 3. који гласи:

„(3) Изузетно од става 1. овог члана, у одређеним случајевима за спровођење референдума, Народна скупштина може основати посебну комисију за спровођење референдума (у даљем тексту: Референдумска комисија).

Члан 2.

Члан 17. мијења се и гласи:

„ (1) Републички референдум спроводе: Републичка комисија, Референдумска комисија из члана 13. став 3. овог закона, градска односно општинска изборна комисија и гласачки одбори.

(2) Локални референдум спроводи градска односно општинска изборна комисија и гласачки одбори.

(3) На рад Референдумске комисије у случајевима када је основана за спровођење референдума примјењују се одредбе овог закона које се односе на рад Републичке комисије.“

Члан 3.

Овај закон ступа на снагу наредног дана од дана објављивања у „Службеном гласнику Републике Српске“.

Број: ПРЕДСЈЕДНИК

Датум: НАРОДНЕ СКУПШТИНЕ

Др Ненад Стевандић

**ОБРАЗЛОЖЕЊЕ**

**ПРИЈЕДЛОГА ЗАКОНА О ИЗМЈЕНИ И ДОПУНИ ЗАКОНА О РЕФЕРЕНДУМУ И ГРАЂАНСКОЈ ИНИЦИЈАТИВИ**

**(по хитном поступку)**

**I УСТАВНИ ОСНОВ**

Уставни основ за доношење овог закона садржан је у Амандману XXXII на члан 68. тачка 5. Устава Републике Српске, којом је прописано да Република уређује и обезбјеђује, остваривање и заштиту људских права и слобода и члану 77. Устава којим је прописано да Народна скупштина Републике Српске може одлучити да о појединим питањима из своје надлежности одлуку донесе након претходног изјашњавања грађана на референдуму.

Такође, чланом 32. Устава прописано је да грађани имају право да јавно износе мишљење о раду државних и других органа у организација, да им подносе представке, петиције и приједлоге и да на њих добију одговор.

**II МИШЉЕЊЕ ВЛАДЕ РЕПУБЛИКЕ СРПСКЕ**

**III РАЗЛОЗИ ЗА ДОНОШЕЊЕ ЗАКОНА**

Закону о референдуму и грађанској иницијативи („Службени гласник Републике Српске“, број 61/24) донесен је 2024 године, са циљем да се на цјелисходнији начин уреди спровођење референдума у Републици Српској.

Анализом одредаба овог закона уочена је потреба да се пропише могућност оснивања посебне референдумске комисије за спровођење референдума која би адекватно и подједанко успјешно као и Републичка комисија у одређеним случајевима спровела поступак референдума, када Народна скупштина то оцијени потребним и цјелисходним.

На овај начин, предложеном измјеном се јачају капацитети и подиже ниво опертивности за спровођење референдума, као и ефикасности реализације одредби самог Закона.

Имајући у виду наведено, приступило се изради овог закона са циљем употпуњавања правног оквира првенствено како би се с једне стране грађанима омогућило лакше остваривање уставом и законом загарантованих права, а с друге стране омогућило надлежним органима ефектније спровођење овог закона.

**IV ОБРАЗЛОЖЕЊЕ ПРЕДЛОЖЕНИХ РЈЕШЕЊА**

У члану 1. овог закона прописује се могућност да се у одређеним случајевима оснује посебна комисија за спровођење референдума (Референдумска комисија), те да ову комисију оснива Народна скупштина Републике Српске.

Чланом 2. овог закона измијењен је члан 17. закона и прописано је да је, поред досадашњих органа, и Референдумска комисија орган за спровођење референдума те да се на рад Референдумске комисије када је основана примјењују одредбе закона које се односе на рад Републичке комисије.

Чланом 3. прописано је да овај закон ступа на снагу наредног дана од дана објављивања у „Службеном гласнику Републике Српске“.

**V РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Чланом 213. Пословника Народне скупштине Републике Српске („Службени гласник Републике Српске“, број 66/20) дата је могућност, изузетно, за доношење закона по хитном поступку у случају када се законом уређују питања и односи настали усљед околности које нису могле да се предвиде, а недоношење закона по хитном поступку би могло проузроковати штетне посљедице по живот и здравље људи, безбједност Републике и рад органа и организација и ако је то у општем интересу.

Из горе наведених разлога, овај закон је неопходно донијети у што краћем року, а то подразумијева његово доношење по хитном поступку.

**VI РАЗЛОЗИ ЗА СТУПАЊЕ НА СНАГУ ЗАКОНА НАРЕДНОГ ДАНА ОД ДАНА ОБЈАВЉИВАЊА**

Чланом 109. Устава Републике Српске прописано је да закони, други прописи и општи акти ступају на снагу најраније осмог дана од дана објављивања, осим ако из нарочито оправданих разлога није предвиђено да раније ступе на снагу.

Предложеном измјеном и допуном Закона уводи се могућност оснивања посебне референдумске комисије за спровођење референдума која би у одређеним случајевима спровела поступак референдума, када Народна скупштина то оцијени потребним и цејлисходним, а која могућност није прописана у основном тексту закона.

С обзиром да је у интересу демократски уређеног друштва да се у обезбиједи могућност непосредно учешћа грађана у вршењу државне власти и доношења политичких одлука у свим ситуацијама, а посебно у случајевима када највише законодавно тијело то оцијени потребним и да исто не трпи одлагање, сматрамо да исто представља нарочито оправдане разлоге за ступање ове измјене и допуне Закона на снагу прије осмог дана од дана објављивања.

**VII ФИНАНСИЈСКА СРЕДСТВА И ЕКОНОМСКА ОПРАВДАНОСТ ДОНОШЕЊА ЗАКОНА**

За примјену овог закона нису потребна додатна средства у буџету Републике Српске.

**ПРИЛОГ**

**ЗАКОН**

**О РЕФЕРЕНДУМУ И**

**ГРАЂАНСКОЈ ИНИЦИЈАТИВИ**

**(Текст предложене измјене и допуне уграђене у основни текст Закона)**

Члан 12.

1. Одлука о расписивању референдума садржи нарочито: назначење територије за коју се референдум расписује, питање или питања о којима се грађани изјашњавају и вријеме спровођења референдума.
2. Одлука о расписивању референдума објављује се на начин на који се објављују акти органа који је расписао референдум.

Члан 13.

1. Органи за спровођење референдума су Републичка комисија, градска, односно општинска изборна комисија и гласачки одбор.
2. Гласачке одборе за спровођење републичког, односно локалног референдума образује градска, односно општинска изборна комисија.
3. **Изузетно од става 1. овог члана, у одређеним случајевима за спровођење референдума, Народна скупштина може основати посебну комисију за спровођење референдума (у даљем тексту: Референдумска комисија).**

Члан 14.

1. Републичка комисија ће у року од 15 дана од дана ступања на снагу одлуке о расписивању републичког референдума, закључити споразум са надлежним органима власти Брчко Дистрикта Босне и Херцеговине о спровођењу референдума за грађане Брчко Дистрикта Босне и Херцеговине који имају држављанство Републике Српске .
2. Уколико се, из било којег разлога, не закључи споразум из става 1. овог члана, Републичка комисија ће за изјашњавање грађана на републичком референдуму, са пребивалиштем у Брчко Дистрикту Босне и Херцеговине који имају држављанство Републике Српске , одредити гласачка мјеста на територији Републике Српске.

Члан 16.

Рад органа за спровођење референдума је јаван.

Члан 17.

**(1) Републички референдум спроводе: Републичка комисија, Референдумска комисија из члана 13. став 3. овог закона, градска односно општинска изборна комисија и гласачки одбори.**

**(2) Локални референдум спроводи градска односно општинска изборна комисија и гласачки одбори.**

**(3) На рад Референдумске комисије у случајевима када је основана за спровођење референдума примјењују се одредбе овог закона које се односе на рад Републичке комисије.**

Члан 18.

Састав, организација, надлежности и друга питања од значаја за рад Републичке комисије и градске, односно општинске изборне комисије уређују се Изборним законом Републике Српске.